als_Latn dik_Latn sag_Latn
Pas suksesit Botëror të Daniel Godellit e Romela Begajt, Pulaku ka fituar një tjetër medalje të artë në shtytje në kampionatin evropian të peshëngritjes për të rinj
Peshëngritja i ka sjellë një tjetër medalje të artë Shqipërisë në një muaj historik për të. Pas suksesit Botëror të Daniel Godellit e Romela Begajt, Hysen Pulaku ka fituar një tjetër medalje të artë në shtytje në Kampionatin Europian të Peshëngritjes për të rinj që po zhvillohet në Limasol të Qipros. Peshëngritësi nga Elbasani arriti të ngrejë plot 203 kilogram në shtytje në kategorinë 85 kilogram duke fituar vendin e parë, një provë e shkëlqyer kjo duke marrë parasysh se me këtë rezultat Pulaku ngriti 3 kilogramë më shumë në krahasim me provën e tij në Botërorin e Kazakistanit, që u zhvillua para pak ditësh. 22-vjeçari përmirësoi provën e tij edhe në shtytje me 166 kilogram, një kilogram më tepër nga pesha që ngriti në botëror, duke marrë medaljen e argjendtë në këtë stil.
Ndërkaq, në dygarësh peshëngritësi shqiptar me 369 kilogram që ngriti në total u rendit në vendin e dytë duke marrë një tjetër medalje të argjendtë. Në dygarësh në fakt Pulaku e humbi titullin kampion Europe për të rinj vetëm për 1 kilogram, pasi kaq ishte diferenca mes tij dhe rusit Albert Saiakhov që u rendit në vendin e parë. Gjithsesi, me një medalje ari dhe dy argjendi, Pulaku mbyll një vit fantastik për peshëngritjen shqiptare, ndërkohë që forma e tij ka rritur optimizmin te drejtuesit e peshëngritjes shqiptare me presidentin e FSHP, Elez Gjoza që deklaroi në linjë telefonike për “Sport News” se “Hysen Pulaku do të jetë surpriza e madhe e peshëngritjes shqiptare në botërorin e vitit 2015 por dhe në Lojërat Olimpike të Rios një vit më pas”.
Sopot Sula del i katërti
Talenti kuqezi, Sopot Sula nuk ka mundur të arrijë më shumë se vendi i katërt në peshën 94 kg për të rinj në Kampionatin Europian. Sula u rendit i katërti në shkëputje, pasi realizoi dy nga tre provat që pati në dispozicion. Shtangisti ishte i suksesshëm me 150 kg, 158 kg, por nuk ngritit dot peshën 161 kg. Në shtytje u rendit i pesti, duke realizuar me sukses dy nga tre provat në dispozicion. Ishte i suksesshëm me 180 kg, 188 kg, por jo me peshën 191 kg. Ndërsa, me 346 kg është i katërti në dygarësh. Ndërkaq, sot është radha e Kaçanit në peshën 94 kg për të mbyllur konkurrimin e Shqipërisë në Kampionatin Evropian të peshëngritjes për U-23 dhe të rinj.
als_Latn als_Latn als_Latn vec_Latn als_Latn